ปัดฝุ่นเกณฑ์DW
ตลาดหลักทรัพย์ เล็งทบทวนเกณฑ์ดูแล DW หลัง 9 ตัวถูกแช่แข็ง ยังไม่ฟันธงเข้มหรือผ่อนคลาย เคจีไอค้านปรับปรุง แนะวิธีการลงทุนแล้วไม่เจ็บ
20 ส.ค. 2554

ตลาดหลักทรัพย์ เล็งทบทวนเกณฑ์ดูแล DW หลัง 9 ตัวถูกแช่แข็ง ยังไม่ฟันธงเข้มหรือผ่อนคลาย เคจีไอค้านปรับปรุง แนะวิธีการลงทุนแล้วไม่เจ็บ
 




นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์อยู่ระหว่างการพิจารณาว่าจะเพิ่มความเข้มงวด หรือผ่อนปรนเกณฑ์การดูแลการซื้อขายใบสำคัญแสดงสิทธิอนุพันธ์อ้างอิงหุ้นสามัญ (DW) นอกเหนือไปจากเกณฑ์เทิร์นโอเวอร์ลิสต์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) หรือไม่ หลังจากสัปดาห์นี้มี DW 9 ตัว ติดแคชบาลานซ์ (ต้องวางเงินสดทั้ง 100% ก่อนซื้อ)
“DW เป็นสินค้าใหม่กำลังเป็นที่นิยมของผู้ลงทุน มี DW บางตัวปริมาณการซื้อขายเกิน 100 ล้านบาท ซึ่งเข้าเกณฑ์เทิร์นโอเวอร์ลิสต์ แต่บางตัวต่ำกว่าระดับดังกล่าว จึงควรพิจารณาระดับที่เหมาะสมเพื่อใช้เป็นเกณฑ์กลั่นกรองภายในของตลาดหลักทรัพย์เอง โดยนำองค์ประกอบแวดล้อมมาพิจารณา รวมถึงการเปรียบเทียบกับตลาดต่างประเทศด้วย” นายจรัมพร กล่าว
อย่างไรก็ตาม DW ในประเทศที่มีการเติบโตสูงสุด เช่น ฮ่องกง มีสัดส่วนการซื้อขาย DW 30% ของการมูลค่าซื้อขายทั้งหมด ส่วนของไทยมีสัดส่วนอยู่ที่ 7-8% ถือว่าอยู่ในระดับปานกลาง
ทั้งนี้ ตลาดหลักทรัพย์คงจะยึดแนวทางการดูแล DW ด้วยแคชบาลานซ์ เพราะเห็นว่าเป็นทิศทางที่ถูกต้องและสามารถคุมความเสี่ยงต่อระบบ เพราะ DW มีความเสี่ยงสูงกว่าหุ้นมาก มีวันหมดอายุ 
ส่วนต่างชาติซื้อหุ้นไทยนั้น นายจรัมพรเชื่อว่าไตรมาส 4 ยังคงมีเม็ดเงินไหลเข้าต่อเนื่อง และเงินบาทยังแข็งค่าซึ่งเคลื่อนไหวตามเอเชีย
นายศักรินทร์ ร่วมรังษี ผู้ช่วยผู้จัดการสายงานกำกับตลาด ตลท. กล่าวว่า การทบทวนเกณฑ์ DW ว่ามีความเหมาะสมหรือไม่ เป็นเรื่องปกติของการทำงานตลาดหลักทรัพย์ หลังจาก DW จำนวน 10 ตัว จากทั้งหมด 17 ตัว ถูกแคชบาลานซ์ จึงขอเตือนให้นักลงทุนควรใช้ความระมัดระวังในการลงทุน 
น.ส.นฤมล อาจอำนวยวิภาส ผู้ช่วยกรรมการผู้จัดการ บริษัทหลักทรัพย์ (บล.) เคจีไอ (ประเทศไทย) กล่าวถึงกรณี DW 9 ตัว ถูกแคชบาลานซ์ว่า ดีใจมากที่ทางการมาช่วยลดความร้อนแรงของ DW เพราะที่ผ่านมานักลงทุนไม่ระมัดระวังการลงทุน แต่มีความเห็นว่าตลาดยังไม่ควรปรับปรุงเกณฑ์ที่ดูแล เนื่องจากสินค้าใหม่ต้องใช้เวลาในการปรับตัว และในอนาคตจะมี บล.หลายแห่งออก DW ทำให้สินค้ามีจำนวนมากและมีความหลากหลาย
สำหรับหลักการลงทุน DW นั้น น.ส.นฤมล กล่าวว่า นักลงทุนจะต้องมีความรู้ และตามธรรมชาติของ DW จะได้รับความสนใจน้อยลง ราคาหุ้นลดลงมากเมื่อใกล้วันหมดอายุ เพราะฉะนั้นจะต้องขายออกก่อนวันซื้อขายสุดท้าย 1 เดือน และควรเลือกซื้อ DW ตอนเข้าตลาดวันแรก เพราะตั้งราคาต่ำมาก 
ทั้งนี้ ในเดือน พ.ย. ธ.ค. และ ก.พ. 2554 จะมี DW ของเคจีไอหมดอายุหลายตัว
“DW ที่ร่วงลงแรง เช่น IVL01PA ที่ลงมาถึง 0.07 บาท อาจจะเป็นเพราะการคีย์ข้อมูลซื้อขายผิดพลาด ไม่ใช่เป็นราคาที่ต้องการขายที่ที่แท้จริง” น.ส.นฤมล กล่าว